Willi Boskovsky
Store norske leksikon,Kunst og estetikk,Musikk,Klassisk musikk,Internasjonale dirigenter
Willi Boskovsky var en østerriksk dirigent og fiolinist, kjent som konsertmester i Wienerfilharmonien i 1936–1979 og dirigent for Nyttårskonsertene i Wien i 1955–1979.
Karriere Willi Boskovsky var født og oppvokst i Wien, og utdannet ved Akademie für Musik und darstellende Kunst i hjembyen fra ni års alder. Han ble ansatt som fiolinist i Wienerfilharmonien i 1932 og var konsertmester fra 1936. Han ledet også flere kammerensembler, blant annet Boskovsky-Quartett. Denne ble i etterkrigstiden utvidet til Wiener Oktett med turnéer i flere verdensdeler. Boskovsky gjestedirigerte Oslo-Filharmonien (daværende Filharmonisk Selskaps Orkester) i juni 1962 og august 1972, begge ganger med et Strauss-program med hovedsakelig musikk av Johann Strauss d. y. Nyttårskonserten Da dirigenten Clemens Krauss døde plutselig i 1954, ble Boskovsky utpekt som den nye dirigenten for Nyttårskonserten. Det ble et vellykket valg. Boskovsky hadde levd med denne musikken hele livet, og hadde vært konsertmester på de tidligere Nyttårskonsertene. I tillegg var han det rette valget for fjernsynsalderen, da han med sin blide fremtoning på podiet, av og til dirigerende med fiolinen i hånden, ble sett som en gemyttlig og genuin bærer av tradisjonen. Han dirigerte siste gang i 1979 og ble avløst av amerikaneren Lorin Maazel. Plateinnspillinger Boskovsky gjorde en rekke plateinnspillinger. Som dirigent spilte han inn musikk fra Strauss-tradisjonen, men også en komplett serie av Wolfgang Amadeus Mozarts danser og marsjer (gjort med et utvalg filharmonikere under navnet Vienna Mozart Ensemble) foruten innspillinger med oktetten og som solofiolinist i Wienerfilharmonien. Les mer i Store norske leksikon Wienerfilharmonien Musikk i Østerrike